ද්විතියික පාසල් දහසක් නගාසිටුවීමේ වැඩසටහන යටතේ බියගම මධ්‍යම මහා විද්‍යාලය රුපියල් කෝටි හයක මුදලින් අංගසම්පූර්ණ පාසලක් බවට පත්කිරීමට අධ්‍යාපන අමාත්‍යාංශය තීරණය කළා යැයි අධ්‍යාපන ඇමැති බන්දුල ගුණවර්ධන මහතා පැවසීය.ඒ මහතා එසේ පැවසුවේ බියගම මධ්‍ය මහා විද්‍යාලයේ රුපියල් ලක්ෂ 125 ක මුදලින් ඉදිකරන ලද තෙමහල් පාසල් ගොඩනැඟිල්ල විවෘත කිරීමේ අවස්ථාවට හා වාර්ෂික නිවාසාන්තර ක්‍රීඩා උළෙලේ ප්‍රධාන ආරාධිතයා වශයෙන් සහභාගිවෙමිනි.ඒ මහතා මෙසේ කීය.ද්විතියික පාසල් නඟාසිටුවීම යටතට ගැනෙන පාසල් සවස 1.00 සිට 3.00 දක්වා අතිරේක කාල පරිච්ඡේදයක් ඉගැන්වීමේ කටයුතුවලට ඇතුළත් කෙරෙන අතර පාසලේ සියලුම භෞතික සම්පත් හා තොරතුර තාක්ෂණය, ඉංග්‍රීසි, සෞන්දර්ය, ක්‍රීඩා පහසුකම් වැනි අනෙකුත් අධ්‍යාපනික ක්‍රියාකාරකම් සංවර්ධනයට කටයුතු කරනවා.ගම්පහ දිස්ත්‍රික්කය තුළ ද්විතියික පාසල් 50 ක් සංවර්ධනය කෙරෙන අතර බියගම මැතිවරණ කොට්ඨාසයේ පාසල් 03 ක් මේ යටතේ සංවර්ධනය කරනවා.